De Doorns-boere vlug van plaseTalle boere en hul gesinne het Saterdag hul plase in De Doorns in die Hexriviervallei ontruim weens gewelddadige stakings in die gebied. Plaasarbeiders het vroeër die week met ‘n staking begin en dring aan op hoër daglone, berig EWN. Van die betogers het die N1-snelweg blokkeer en sowat 30 hektaar wingerde afgebrand. Beamptes van die Kommissie vir Versoening, Bemiddelling en Arbitrasie (KVBA) het onlangs gepoog om die geskil tussen boere en plaasarbeiders op te los. “Boere en hul gesinne het die gebied verlaat, want jy kan jou die vlak van dreigemente indink,” het Portia Adams, woordvoerder van Agri Wes-Kaap, gesê. Sy sê beamptes probeer steeds om die saak op te los. “Dit is baie onnodig. Ons het van die begin af aangedui dat ons bereid is om gesprekke aan te knoop en om ‘n oplossing te bereik indien daar enige probleme met arbeid ondervind word.” Plaasarbeiders, wat tans tussen R69 en R75 per dag ontvang, dring aan op ‘n dagloon van R150. Senior regeringsbeamptes sal Saterdag vergader in ‘n poging om die geskil op te klaar. Tina Joemat-Petterson, minister van landbou, doen ‘n beroep op verskeie rolspelers om tot die gesprek toe te tree. Haar woordvoerder, Palesa Mokomele, het gesê die ministers van arbeid, polisie, en provinsiale regeringsbeamptes is versoek om die vergadering by te woon.